**Krstna izvedba/akcija *Slovenske politike* *(Dadaizem),* 3. letnik dramsko-gledališke smeri SVŠGL (Srednja vzgojiteljska šola in gimnazija Ljubljana), Galerija ŠKUC, torek, 21. aprila 2015 ob 19.00**

*Slovenska politika* (s podnaslovom v oklepaju *Dadaizem)* je besedilo dr. Antona Novačana, ki je izšlo decembra 1921 v glasilu Naša vas. Pesem preseneča tako s svojo zvočno kot oblikovno drznostjo in satirično aktualnostjo. Na videz izmišljene znakovne tvorbe brez slovarskega pomena moramo ozvočiti, da sploh lahko oblikujemo smisel, ki razstavlja že znane besede v zloge, črke, ločila in znake. Obenem se iz zlogov, črk in ločil oblikuje likovna pesem štirih piramid, iz prvih dveh piramid se sestavlja peščena ura in iz drugih dveh romboidna oblika, ki bi lahko bila tudi vrtavka. Ta se vrti okoli svoje osi, medtem ko se zgoraj pretaka čas skozi “gnar!”, vrtita ga pa “min - is - tr" in “Kri - za”.

Dijakinje in dijaki 3. letnika dramsko-gledališke smeri SVŠGL so se v okviru več predmetov in poučevanja skozi umetniško izkušnjo lotili interpretacije oz. zvočne uprizoritve Novačanove *carmen figuratum* in z njo vstopajo v galerijski prostor, v Galerijo Škuc, ki gosti razstavo “z zajetnim skupnim imenovalcem” Glas/the Voice. Raziskovalna in odkriteljska naravnanost dijaške uprizoritve uresničuje ali celo sintetizira mnogotera znanja, uporablja lastno telo kot instrument

in oblikuje *Slovensko politiko* kot kratek, dinamičen, simultan in avtonomen spremljevalni dogodek razstave. Nastopa 28 dijakinj in dijakov 3. G letnika: Kaja Antolin, Brina Bagari, Adrijana Bundalo, Lara Guzelj, Katja Hodnik, Doria Janša, Sonja Jerše, Jaka Kamenarič, Sara Korošec, Blažka Kovačič, Vilma Lampe, Eva Lipovšek, Urh Mlakar, Meta Motnikar, Tia Okič, Vito Plavšič, Gabrijela Plestenjak, Alenka Pleško, Aljaž Pohar, Sandra Požes, Marko Purič, Urška Rahonc, Nina Resnik, Tanja Šink, Katarina Špenko, Aleša Tomašič, Neža Verdonik. Mentorice smo bile: Mojca Dimec, Andreja Kopač in Lidija Černuta Nowak.